<classify> Emmanuel Okwi ameendelea kuwatia kigugumizi mabosi wa klabu ya Simba baada ya kuweka mapendekezo yake juu ya dau analotaka kupewa ili kumwaga wino kuendelea kuituikia klabu hiyo. Inadaiwa kuwa Okwi anataka kupewa kitita cha shilingi milioni 115 ili kusaini mkataba wa mwaka mmoja wa kuitumikia klabu hiyo. Kwa sasa Okwi abaye yuko nchini Misri na timu yake ya Taifa ya Uganda The Cranes kwenye Michuano ya Afcon, tayari mkataba wake na klabu ya Simba umemalizika ambapo amekuwa na vuta nikuvute na viongozi wa klabu hiyo juu ya kusaini mkataba mpya. Hivi karibuni iliripotiwa kuwa uongozi wa Simba, ulikutana na Okwi huko nchini Misri na kuzungumza naye juu ya mkataba mpya lakini hali bado haijaeleweka. Mpaka kufikia juzi jioni Okwi anadaiwa kuendelea na msimamo wake wa kutaka apewe mkataba wa mwaka mmoja kwa kitita cha Sh milioni 115 badala ya kusaini miaka miwili kwa kitita hicho ambacho uongozi wa timu hiyo unataka umpatie. Kwa mujibu wa gazeti la Championi msimamo huo wa Okwi unaendelea kuwatesa viongozi hao wa Simba mpaka wakati huu. Bado Okwi kasimamia msimamo wake wa kutaka apewe mwaka mmoja kwa kitita cha Sh 115 milioni kama kweli uongozi unataka abakie katika kikosi chetu. Lakini uongozi wenyewe unataka kumpatia fedha hizo ila asaini miaka miwili jambo ambalo Okwi halitaki, kwa hiyo kumekuwa na mvutano juu ya hilo. Mpaka sasa licha ya uongozi kutumia watu mbalimbali kumshawishi ili asaini mkataba mpya, bado kasimamia msimamo wake huo huku akidai kuwa kama wanataka asaini miaka miwili basi waongeze fedha, kilisema chanzo hicho cha habari. Alipotafutwa Okwi hakuweza kupatikana huku ikidaiwa kwamba amebadilisha namba yake anayotumia. Lakini pia hali hiyo ilijitokeza kwa Mtendaji Mkuu wa Simba, Crescentius Magori ambaye pia alipotafutwa ili aweze kuzungumzia hilo hakupatikana.  <topic>: MICHEZO 